
    Pròleg


    L’esperança de vida s’ha duplicat a Catalunya i a Espanya, en només cent anys i, l’any 2012 ha arribat als 82 anys de vida, una de les més altes del món. El 80% d’aquest període es viu amb bona salut (sense discapacitats ni limitacions) i en el 20% restant (una mitjana d’aproximadament setze anys) es concentra tota la càrrega de cronicitat.


    El repte és, doncs, aconseguir una bona salut i mantenir-la el major temps possible. Per fer-ho és clau, per un costat, prendre les millors decisions davant alternatives més o menys saludables; per altre costat i en tant que membres d’una comunitat, cal treballar per a què l’entorn en què es viu generi salut, facilitant que l’opció per defecte sigui la més sana.


    Poder prendre decisions encertades en salut, com a individus i com a comunitat, és un dels objectius de l’alfabetització per a la salut o health literacy. En els darrers anys hi ha molta literatura sobre aquesta temàtica i, només a tall d’exemple, el nombre de definicions s’ha multiplicat.


    La definició que dona l’Ilona Kickbusch et al. de health literacy és possiblement una de les més adequades pel nostre entorn:


    «La capacitat de prendre decisions encertades en el context de la vida diària —a casa, en la comunitat, el centre de treball, dins del sistema sanitari, als mercats i als àmbits polítics. És una estratègia crítica de potenciació per incrementar el control de les persones sobre la seva salut, la seva capacitat de buscar informació i la seva capacitat d’assumir responsabilitat» (Kickbusch, et al., 2005).


    En efecte, si la salut es genera, com s’afirmava a la Carta d’Otawa, en el context en què es desenvolupa la vida, és allí on la persona pot prendre decisions que augmentaran o disminuiran la seva salut i, per tant, l’alfabetització per a la salut no pot reduir-se a entendre la informació sanitària i fer un bon ús del sistema. Cal sortir fora del sistema sanitari, tant per entendre la gènesis de la salut i de la malaltia com per actuar sobre ella. L’alfabetització per a la salut esdevé llavors un determinant de la pròpia salut, tal i com afirma la directora regional de la OMS Europa, Zsuzsanna Jakab (document de la sèrie Fets Provats sobre Health Literacy, OMS, 2013). L’alfabetització per a la salut és una dimensió clau de Salut 2020, l’estratègia europea adoptada pels països membres de la OMS el 2012. És alhora un mitjà i un resultat d’accions dirigides a la promoció de l’apoderament i participació de les persones en la seva comunitat i en la seva atenció de salut. L’alfabetització de la salut requereix un enfocament integral de la societat, on molts sectors i agents han de treballar junts per millorar l’alfabetització de la salut dels individus i de les comunitats, així com per construir uns entorns més facilitadors i més saludables.


    Aquesta visió de l’OMS entronca amb les estratègies de Salut en totes les polítiques, que a Catalunya es concreta en el Pla Interdepartamental de Salut Pública (PINSAP) que reuneix les estratègies, les polítiques i les actuacions de tot el govern i tota la societat que tenen resultats en salut. Pels anys 2014 i 2015, el PINSAP ha prioritzat trenta actuacions en catorze àmbits i dos eixos (augmentar l’esperança de vida en bona salut de la població catalana, i incorporar la visió de salut en totes les polítiques). Entre elles una actuació es centra en la millora de l’alfabetització per a la salut de la població.


    Com es diu a Sørensen, et al., (2012): «L’alfabetització per a la salut està relacionada amb l’alfabetització de les persones i implica coneixements, motivació i competències per accedir, entendre, avaluar i aplicar la informació sobre salut amb la finalitat d’arribar a tenir una opinió motivada i prendre decisions respecte la salut, la prevenció de la malaltia i la promoció de la salut, per mantenir i promoure la qualitat de vida al llarg de tota la vida».


    Així doncs, un individu amb un bon grau d’alfabetització per a la salut és capaç de buscar i avaluar la informació de salut requerida per comprendre i dur a terme les instruccions d’autocura, planificar i aconseguir canvis d’estil de vida, prendre decisions informades i correctes, saber com i quan accedir a l’atenció sanitària quan la necessita... però també pot participar en activitats de promoció de salut comunitària, com a actiu important a l’hora d’abordar els problemes i millorar la salut de la comunitat i de la societat.


    Aquesta guia és el resultat de l’esforç dels professionals de la Xarxa Catalana d’Hospitals i Serveis Promotors de la Salut que, juntament amb la Càtedra de Promoció de la Salut de la Universitat de Girona, han estat revisant la literatura internacional i identificant estàndards i pràctiques fonamentals per a l’aplicació d’estratègies efectives d’alfabetització per a la salut en el nostre entorn. El conjunt de textos recull els aspectes essencials i els més novedosos relacionats amb el tema: des de les diferents definicions i conceptes relacionats, fins als instruments de mesura i les seves característiques psicomètriques; els estàndards i les pràctiques en comunicació oral, escrita; l’ús de les tecnologies de la informació i la comunicació; o les intervencions que s’han mostrat efectives en la millora de l’alfabetització per a la salut. Cal ressaltar, finalment, la revisió dels programes d’educació per a la salut en persones amb baixos nivells d’alfabetització per a la salut i la necessitat identificada de continuar i aprofundir en la recerca sobre aquesta temàtica.


    Animem als professionals de la salut a llegir amb deteniment aquesta guia i a aplicar-la tant en la seva pràctica diària com en la seva millora constant. Sens dubte és un instrument molt valuós per a la promoció de la salut de les nostres comunitats.


    Antoni Mateu i Serra

    Secretari de Salut Pública

    Departament de Salut

    Generalitat de Catalunya

  


  
    Alfabetització per a la salut:

    Estàndards i recomanacions per als professionals de la salut


    Presentació


    L’alfabetització per a la salut està relacionada amb l’alfabetització i l’educació: comporta coneixement, motivació i competència per poder formar judicis i prendre decisions relacionades amb la salut i la salut de l’entorn.


    Els baixos nivells d’alfabetització per a la salut s’associen amb un pitjor estat de salut, més risc d’hospitalització, una major mortalitat —sobretot en persones grans—, dificultats per seguir les instruccions correctes d’un tractament o per interpretar consells i recomanacions, etc.


    Tot i la gran importància que té, per al nostre benestar, l’alfabetització per a la salut en el context espanyol —i segons un recent estudi publicat pel grup de treball The European Health Literacy Project—, només quatre de cada deu ciutadans gaudeixen d’un bon nivell, o d’un nivell suficient d’alfabetització per a la salut.


    El rol dels professionals de la salut és fonamental per intentar augmentar la motivació, la competència i els coneixements relacionats amb la salut de les persones. Podem, amb el nostre treball comunicatiu, apoderar usuaris i pacients per, en definitiva, aconseguir augmentar els seus nivells d’alfabetització per a la salut.


    La guia que teniu a les mans va dirigida a vosaltres, professionals de la salut, per mostrar-vos els fonaments de què és, per a què serveix, què engloba i com es treballa l’alfabetització per a la salut. Al llarg de la guia s’utilitzen, com expressions sinònimes, «alfabetització per a la salut» i «health literacy» ja que encara és molt freqüent, en el nostre context, la utilització de l’expressió anglesa.


    La guia consta de set capítols. El primer és introductori: parla de les principals definicions i els conceptes més destacats relacionats amb l’alfabetització i l’educació per a la salut, així com també de les seves repercussions sobre la salut de les persones; el segon capítol tracta la qüestió de com mesurar l’alfabetització per a la salut, fent una revisió bibliogràfica exhaustiva dels instruments disponibles en l’àmbit sanitari; el tercer capítol explica els estàndards i les pràctiques en la comunicació oral que s’han observat efectives per a la salut; en el quart capítol, s’aprofundeix en els estàndards i les pràctiques en la comunicació escrita sobre salut considerant l’evidència disponible; el cinquè capítol tracta la qüestió de com utilitzar les noves tecnologies de la informació i la comunicació, i com adequar els seus continguts perquè siguin accessibles i comprensibles; el sisè capítol exposa extensament el coneixement actual de les intervencions efectives en l’alfabetització per a la salut i, finalment, el setè capítol descriu resultats dels estàndards i les pràctiques en l’educació per a la salut portats a terme amb persones amb nivells baixos d’alfabetització per a la salut.


    Agraïm a la Xarxa Catalana d’Hospitals i Serveis Promotors de la Salut haver-nos donat suport per elaborar i editar aquesta guia, que sens dubte serà una eina de treball molt útil per als professionals de la salut, per fer més comprensible i efectiva la seva comunicació amb usuaris i pacients. Volem donar les gràcies a tots els professionals que hi han col·laborat, tots ells membres del Grup de Treball de l’Alfabetització per a la Salut: sense el seu treball i esforç constant aquesta guia no hagués vist mai la llum. També fem arribar el nostre agraïment a la resta de membres d’aquest grup, pel seu suport i per la revisió del document present. Finalment, volem agrair el suport de les institucions adherides a la Xarxa, l’estímul i l’ajuda de la Càtedra de Promoció de la Salut de la Universitat de Girona, i el continu suport de la subdirecció de Promoció de la Salut de l’Agència de Salut Pública del Departament de Salut de la Generalitat de Catalunya per fer possible aquesta edició, sense oblidar-nos de felicitar pel treball ben fet i de qualitat a l’editorial Documenta Universitària, responsable de l’edició en català i castellà d’aquesta guia.


    Manel Santiñà Vila

    Coordinador de la Xarxa HPH-Catalunya


    Rosa Suñer Soler

    Coordinadora del Grup de Treball d’Alfabetització per a la Salut de la Xarxa HPH-Catalunya


    Barcelona, 23 d’abril de 2014

  


  
    Capítol I

    Alfabetització per a la salut:

    Definicions, conceptes i la seva relació amb la salut


    Rosa Suñer Soler

    Manel Santiñá Vila


    Resum


    Aquest capítol revisa els conceptes relacionats amb l’alfabetització per a la salut (health literacy) i la relació entre l’alfabetització per a la salut i la salut en base a l’evidència publicada. Es detallen diverses definicions, a més de comparar aquest constructe amb l’educació per a la salut i el concepte d’aprenentatge saludable de la teoria salutogènica.


    Des dels anys noranta, s’han formulat múltiples definicions d’alfabetització per a la salut des de dues perspectives, una clínica i l’altra des de la vessant de la salut pública. Els elements clau de les definicions des d’una perspectiva clínica inclouen elements de comportament que reflecteixen principalment les competències individuals necessàries per moure’s com a pacient en l’entorn sanitari, essent aquesta perspectiva la més freqüent. Les definicions des del punt de vista de salut pública van més enllà del context sanitari, i comprenen altres entorns com el familiar, el laboral i el comunitari.


    En relació amb els resultats en salut, s’ha observat una correlació directa entre la baixa alfabetització per a la salut i la mala salut, amb un major risc d’hospitalització i un major risc de mortalitat, sobretot en els pacients d’edat més avançada. Diversos autors han observant que les persones amb un baix nivell d’alfabetització per a la salut tenen dificultats de comunicació, i que aquestes dificultats poden interactuar i influir negativament en la salut. En aquest sentit, es recomana als professionals de la salut que, d’una manera universal, utilitzin un llenguatge senzill, evitin l’ús de tecnicismes, limitin la quantitat d’informació transmesa en qualsevol trobada i demanin als clients quina informació essencial recorden per tal d’avançar en la salut de les persones ateses i crear veritables ambients terapèutics i d’ajuda.


    Introducció


    El terme alfabetització (literacy) es defineix com un procés continu d’aquisició d’habilitats a dos nivells: un nivell mínim, que consisteix en l’habilitat de llegir i escriure un text simple, i un segon nivell, que permet a una persona manejar-se en societat, entès com «alfabetització funcional».1, 2


    El concepte d’alfabetització funcional engloba les habilitats bàsiques de lectura i escriptura en format verbal i comunicació visual. A més, en les societats actuals, el concepte s’està expandint per incloure habilitats en el maneig dels nous mitjans de comunicació, les noves tecnologies de la informació i les xarxes socials. Segons Kickbusch, les persones han de tenir la possibilitat d’accedir a una formació contínua que inclogui la lectura, l’escriptura, la comprensió crítica i totes aquelles habilitats que es requereixen, en les seves comunitats, per a la presa de decisions. L’actual concepte d’alfabetització inclou aquelles habilitats necessàries perquè un adult pugui funcionar en un entorn social. 3


    L’alfabetització mínima ha augmentat considerablement en els últims anys, però encara hi ha més de 700 milions de persones al món menys industrialitzat que no saben llegir ni escriure, dos terços dels quals són dones.4 Al món occidental, les taxes d’analfabetisme estan per sota del 5% en la majoria de països. Catalunya i Espanya també mostren una desaparició progressiva de l’analfabetisme. Per exemple, el percentatge dels joves entre 15 i 29 anys analfabets a Catalunya s’havia reduït al 0,2% a l’any 1996, i es donava sobretot en persones amb situacions de marginalitat social i probablement de desestructuració familiar extremes.5 No obstant això, les darreres dades publicades mostren taxes del 1,5% d’analfabets i del 7,3% de persones amb els estudis de primària incomplets a Catalunya, indicant percentatges molt baixos de persones que no saben llegir ni escriure, però un major nombre de persones sense alfabetització funcional.6


    Quan es relaciona alfabetització i salut, es coneix que les persones amb més nivell d’estudis tenen més probabilitats, habilitats i oportunitats d’identificar problemes individuals i socials. També tenen més habilitats per ser competents en els temes relacionats amb la salut, per la qual cosa es considera que l’educació és un determinant de la salut.7


    Alfabetització per a la salut, educació per a la salut i aprenentatge saludable


    Aproximadament, dues dècades després de definir el concepte d’alfabetització funcional (functional literacy) sorgeix el concepte d’alfabetització per a la salut (health literacy), un terme utilitzat per primera vegada l’any 1974 en el marc d’una conferència sobre educació per a la salut, i publicat com Educació per a la salut com política social.8 A partir de llavors, l’estudi de l’alfabetització per a la salut es va concentrar sobretot als Estats Units i el Canadà, enfocant més el terme a nivell individual; els darrers anys, però, hi ha hagut un interès creixent en el seu estudi des d’una perspectiva de salut pública tant als Estats Units com a nivell internacional,9 molt relacionat amb la promoció de la salut.


    Segons Nutbeam,10 l’alfabetització per a la salut és un concepte relativament nou en la promoció de la salut, entenent-lo com un terme adient per descriure una sèrie de resultats de les activitats d’educació per a la salut i comunicació.Des d’aquesta perspectiva, l’educació per a la salut (com a procés) que engloba diverses intervencions i activitats s’encaminarà a millorar l’alfabetització per a la salut (resultat del procés) amb un augment de coneixements, una major motivació i l’assoliment de competències per accedir, entendre, avaluar i aplicar a la nostra salut o el nostre entorn.


    Per tal de distingir aquests dos conceptes, és fonamental analitzar les definicions dels dos termes. D’una banda, sabem que l’educació és un component essencial de l’acció per a la salut i la prevenció de les malalties.10 L’OMS, l’any 1983,

    defineix l’educació per a la salut com el conjunt d’activitats d’informació i instrucció que inciten les persones a voler gaudir de la seva salut, a saber com assolir aquest objectiu, a fer tot el possible individual i col·lectivament per preservar la salut i a demanar ajuda quan sigui necessari. Al Glossari de la Promoció de la Salut de l’OMS, de l’any 1998, s’hi assenyala que l’educació per a la salut aborda no només la transmissió d’informació sinó també el foment de la motivació, les habilitats personals i l’autoestima, necessàries per adoptar mesures destinades a millorar la salut. L’educació per a la salut inclou no només la informació relativa a les condicions socials, econòmiques i ambientals subjacents que influeixen en la salut, sinó també la que es refereix als factors de risc i als comportaments de risc, a més de l’ús del sistema d’assistència sanitària.11, 12 És a dir, l’educació per a la salut implica la comunicació d’informació i el desenvolupament d’habilitats personals que demostrin la viabilitat política i les possibilitats organitzatives de diverses formes d’actuació dirigides a aconseguir canvis socials, econòmics i ambientals que afavoreixin la salut.11, 12 L’educació per a la salut no és només donar informació sanitària, és una autèntica intervenció en la cultura dels individus, doncs incideix en els coneixements, els valors i els comportaments de les persones.13 Abans dels anys vuitanta, Alesandro Seppilli ja definia l’educació per a la salut com un procés de comunicació interpersonal, dirigit a proporcionar la informació necessària per fer un examen crític dels problemes de salut, i responsabilitzar els individus i els grups socials en les eleccions de comportament que incideixen, directa o indirectament, sobre la salut física i psíquica de les persones i la col·lectivitat.13


    Respecte el concepte d’alfabetització per a la salut no hi ha una definició unànime, essent definit i redefinit repetidament des de fa gairebé vint anys. A la taula 1.1 hi figuren vint-i-dues definicions, que completen el treball de revisió d’aquest terme, obtingudes a partir del treball de Sørensen i altres col·laboradors a nivell europeu.14 A partir de totes les definicions que s’han ofert des dels anys noranta, es pot entendre el concepte d’alfabetització per a la salut des de dues perspectives, una clínica i l’altra de salut pública.15, 16 Els elements clau de les definicions des d’una perspectiva clínica inclouen elements de comportament que reflecteixen principalment les competències individuals necessàries per moure’s en l’entorn sanitari; aquestes definicions són les més freqüents.15, 17, 18 Les definicions des del punt de vista de salut pública inclouen dimensions més enllà del context sanitari, com en l’entorn familiar, el laboral i el comunitari.18 Nutbeam destaca, en aquest sentit, el concepte d’alfabetització crítica per a la salut des de la perspectiva del desenvolupament de l’individu i les competències col·lectives necessàries perquè les persones puguin prendre el control sobre els determinants de la salut. Aquesta perspectiva s’orienta més vers l’apoderament personal i col·lectiu, amb influències de la teoria crítica social.16


    A nivell més pràctic, Zarcadoolas i els seus col·laboradors18 van proposar un marc multidimensional de l’alfabetització per a la salut, organitzant el concepte en quatre àmbits: l’alfabetització fonamental, l’alfabetització científica, l’alfabetització cívica i l’alfabetització cultural, arribant a la conclusió que aquest model és útil per analitzar la comunicació per a la salut, ajudar en la construcció d‘una comunicació en salut més comprensible i adequada que pot conduir al desenvolupament d’una nova mesura per avaluar les habilitats d’alfabetització per a la salut dels individus.18


    El grup de treball europeu ha anat més enllà de la mesura de l’alfabetització funcional de la salut, i s’ha centrat en la mesura de l’alfabetització per a la salut mitjançant diverses fases involucrades en el processament d’informació i la presa de decisions en matèria de salut, la qual cosa facilita una visió en profunditat dels coneixements sobre la salut com a concepte multidimensional.14


    Cal afegir, a més, el concepte d’aprenentatge saludable per a tota la vida, emmarcat en el model salutogènic, i que va més enllà de l’educació per a la salut i l’alfabetització per a la salut.19 En el model salutogènic, i segons el seu autor, Antonovsky, la salut s’entén com un moviment continu al voltant d’un eix establert a mig camí entre la malaltia i la salut total. L’objectiu és disposar de la capacitat de comprendre tota la situació i d’utilitzar els recursos disponibles, quelcom que Antonovsky anomena «sentit de coherència» (SOC). Aquesta capacitat permet a les persones avaluar i comprendre la situació en què es troben i avançar vers la salut. La teoria salutogènica es pot aplicar a un individu, a un grup i a tota una societat. És l’oposat de la teoria patògena, en què l’atenció se centra en els obstacles i els dèficits.20


    Tot i la importància d’aquest model, els investigadors consideren necessari estudiar més la relació entre el SOC i la qualitat de vida i el benestar, el comportament de la salut, la vida laboral, l’educació i l’aprenentatge, el suport social i la integració social, els esdeveniments de la vida, etc., i altres aspectes que puguin contribuir a l’explicació de la salut.21


    Nivell d’alfabetització per a la salut i resultats en salut


    S’ha observat que els pacients amb nivells baixos d’alfabetització per a la salut tenen dificultats de comunicació que poden interactuar i influir en els resultats de la salut d’aquestes persones. Aquests pacients refereixen un pitjor estat de salut i tenen menys coneixements sobre les seves condicions de salut i els tractaments.22 A Europa, s’ha observat que ser del sexe masculí, tenir un baix nivell d’educació o la percepció de pertànyer a un estatus social baix es troba significativament relacionat amb nivells baixos d’alfabetització per a la salut, sobretot pel que fa a l’accés i la comprensió de la informació sobre la salut. A més, diversos autors han demostrat una correlació directa entre la baixa alfabetització per a la salut i la mala salut, amb un major risc d’hospitalització i de mortalitat, sobretot en pacients d’edat avançada.23, 24, 25, 26 Dewalt i els seus col·laboradors27 van dur a terme una metanàlisi sobre investigacions publicades entre els anys 1980 i 2003, concloent que els pacients amb un baix nivell d’alfabetització tenien entre 1,5 i 3 vegades més probabilitats d’experimentar resultats adversos per a la salut, incloent un major risc d’hospitalització i la manca de coneixement sobre els serveis de salut.27


    Entre els estudis que han avaluat les relacions entre l’alfabetització per a la salut i els resultats en salut, són nombroses les investigacions fetes sobre malalties cròniques en què el coneixement i el maneig de la malaltia esdevé fonamental per al compliment del tractament, així com també per evitar riscos i complicacions derivats de la pròpia malaltia, i augmentar la salut i el benestar de la persona. Malgrat que aquesta relació sembla evident i de sentit comú, no tots els resultats són concloents, sobretot pel que fa a la gran variabilitat que s’observa i pel poc o nul seguiment als pacients, ja que molts estudis tenen un caràcter transversal.


    Alguns exemples ben documentats de la relació entre l’alfabetització per a la salut i els resultats en salut els trobem en els pacients amb diabetis, destacant la investigació de Schillinger i els seus col·laboradors,28 de l’any 2002, amb un estudi observacional i transversal de 408 pacients, majors de 30 anys, amb diabetis del tipus 2 provinents de dos centres d’atenció primària d’un hospital públic de Califòrnia. Es van avaluar els coneixements sobre la salut dels pacients mitjançant la versió breu del test d’Alfabetització Funcional de Salut en Adults (s-TOFHLA), en llengua anglesa i espanyola. Els pacients van ser classificats en dos grups: un, de bon control de la glucèmia si la seva HbA (1c) es trobava en el quartil més baix, i un altre, de mal control, si la seva la seva HbA (1c) figurava en el quartil més alt. També es va mesurar la presència de complicacions de la diabetis. Després d’ajustar les anàlisis estadístiques amb diverses variables (característiques sociodemogràfiques, símptomes depressius, suport social, règim de tractament i anys amb diabetis), es va observar que, per a cada disminució d’1 punt en la puntuació del test s-TOFHLA, el valor HbA (1c) s’incrementava un 0,02 (p=0,02). Els autors van concloure que, entre els pacients d’atenció primària amb diabetis del tipus 2, la insuficiència de coneixements sobre la salut estava associada de forma independent amb un pitjor control de la glucèmia i amb majors taxes de retinopatia, aconsellant centrar els esforços en el desenvolupament i l’avaluació de les intervencions per millorar els resultats de la diabetis en pacients amb nivells deficients de health literacy.28


    En un altre estudi, fet l’any 2010 amb 93 adolescents diabètics (diabetis del tipus 1) amb un pobre control metabòlic, es va observar que com més bona era la comprensió lectora dels pares dels adolescents, millor era l’adherència dels adolescents en règim intensiu d’insulina. En canvi, la millor comprensió lectora no va ser un factor predictiu per a un control més eficaç en els adolescents diabètics tractats d’una manera convencional.29


    Al Sayah i els seus col·laboradors30 han publicat, recentment, els resultants d’una revisió sistemàtica de la relació entre l’alfabetització per a la salut i la salut de les persones amb diabetis.Aquests autors han observant una associació positiva entre l’educació per a la salut i el coneixement de la diabetis (en vuit estudis), però assenyalen una manca d’evidència consistent en la relació entre l’alfabetització per a la salut i els resultats clínics d’interès en la diabetis; per exemple, estudiant els nivells de A1C (13 estudis), les complicacions amb l’autoinforme dels pacients (dos estudis), l’assoliment dels objectius clínics (un estudi), els resultats del comportament, l’automonitoratge de glucosa a la sang (un estudi), l’autoeficàcia (cinc estudis), la comunicació metge-pacient, l’intercanvi d’informació, la presa de decisions i la confiança. Concloent, en aquesta revisió, que la baixa alfabetització per a la salut s’associa consistentment a un pitjor coneixement de la diabetis, però amb poca evidència de l’associació entre l’alfabetització per a la salut i els processos o els resultats de l’atenció relacionada amb la diabetis.30


    En altres malalties cròniques, com les musculoesquelètiques, Loke i els seus col·laboradors31 varen revisar l’impacte de l’alfabetització per a la salut en les malalties reumàtiques. Van incloure els estudis que mesuraven coneixements sobre la salut i sobre la relació entre els resultats i els nivells d’alfabetització per a la salut en pacients amb osteoporosi, artrosi o artritis reumatoide. Dels cinc estudis que van informar sobre els resultats musculoesquelètics, només un va mostrar una associació entre la baixa alfabetització per a la salut i l’increment del dolor i les limitacions del funcionament físic. Altres investigacions d’aquesta revisió, incloent aquelles amb anàlisis multivariables, no van trobar cap relació significativa entre l’educació per a la salut i les puntuacions obtingudes en qüestionaris específics de dolor o malaltia. No obstant això, els autors destaquen que un assaig clínic inclòs en aquesta revisió va trobar millores a curt termini en la salut mental dels pacients amb trastorns musculoesquelètics, després d’una intervenció per millorar l’alfabetització per a la salut. Segons els autors, les grans limitacions de la revisió van ser degudes al fet que gairebé tots els estudis tenien un disseny transversal, no essent possible així avaluar relacions de causalitat.31


    En les malalties cardíaques, els estudis s’han centrat en la insuficiència cardíaca amb intervencions multifacètiques i recursos específics, utilitzant diferents instruments de mesura de l’alfabetització per a la salut i fent difícil la comparació entre estudis.32 No obstant això, s’han observat associacions entre l’alfabetització per a la salut i la salut també en aquestes malalties, per exemple, en un assaig clínic fet als Estats Units amb 314 pacients amb insuficiència cardíaca, que tenia l’objectiu d’avaluar l’efecte de l’alfabetització per a la salut sobre l’adherència al tractament en el context d’una intervenció farmacèutica. Els pacients que tenien nivells adequats d’alfabetització per a la salut varen mostrar una millor adherència millor als fàrmacs cardiovasculars que aquells amb nivells insuficients, tot i que només es va observar una dada estadísticament significativa en el grup de control (grup amb un seguiment habitual per part de l’atenció primària) respecte el grup intervenció (educació del pacient, monitorització terapèutica i comunicació amb els proveïdors d’atenció primària),33 uns resultats similars als obtinguts en d’altres estudis pel que fa a la relació poc sòlida entre la health literacy i l’adherència al tractament en malalties cardíaques o diabetis.34


    Diversos estudis suggereixen que l’alfabetització per a la salut podria tenir un paper important en el manteniment o la millora de la salut, i que podria ser un predictor inexplorat de les disparitats de salut. En aquest sentit, Speros35 manifesta que les infermeres i els infermers haurien d’avaluar el nivell d’alfabetització per a la salut al principi de qualsevol trobada amb el pacient, tal com n’avaluen els antecedents clínics, l’estat físic i mental, etc., amb l’objectiu d’adaptar-ne el pla d’atenció i les recomanacions. Segons aquesta autora, és essencial aclarir el concepte perquè els professionals de la salut puguin avaluar amb més precisió l’alfabetització dels seus clients, i identificar aquells en situació de risc per tal de reconèixer els pacients que tinguin dificultats amb la comprensió de les recomanacions per a la salut, considerant que a vegades els nivells d’educació mantenen poca relació amb els nivells d’alfabetització per a la salut.35 Les claus per a l’alfabetització d’un client es relacionen amb fets observables, com ara l’adherència als tractaments. Diversos autors apunten algunes recomanacions generals per augmentar la probabilitat de comprensió entre les persones en risc, com utilitzar sempre un llenguatge senzill, evitar tecnicismes, limitar la quantitat d’informació transmesa en qualsevol trobada, demanar als clients quina informació essencial recorden i crear un ambient terapèutic, considerant que molts pacients amb un baix nivell d’alfabetització no es reconeixen fàcilment.35, 36


    Conclusions


    L’interès al voltant de l’alfabetització per a la salut ha augmentat considerablement les últimes dues dècades, essent un terme constantment definint i estudiat arreu del món, però encara poc incorporat a la pràctica en el nostre entorn. S’ha estudiat que les persones amb nivells deficients d’alfabetització per a la salut refereixen un pitjor estat de salut, i tenen menys coneixements sobre les seves condicions de salut i els tractaments. Actualment, el treball en alfabetització per a la salut es configura com un objectiu estratègic dels programes de salut pública dels sistemes de salut dels diferents països del món, atès el potencial impacte que pot tenir sobre la salut de la població i el seu baix cost, en comparació amb els programes preventius, curatius i de rehabilitació, que requereixen més dedicació i l’ús de més recursos.

    Taula 1.1 Alfabetització per a la salut. Definicions més conegudes 1995-2012*


    
      
        
        
      

      
        
          	
            Williams, et al., 1995


            Williams MV, Parker RM, Baker DW, et al. Inadequate functional health literacy among patient at two public hospitals. JAMA 1995; 274:1677-1682.

          

          	
            «The ability to perform health-related tasks requiring reading and computational skills».


            «La capacitat de dur a terme tasques relacionades amb la salut que requereixen habilitats de lectura i de computació».

          
        


        
          	
            WHO, 1998


            Citat per: Nutbeam D. Health promotion glossary. Health Promot Int. 1998; 13:349-364.

          

          	
            «The cognitive and social skills which determine the motivation and ability of individuals to gain access to, understand and use information in ways that promote and maintain good health».


            «Les habilitats cognitives i socials que determinen la motivació i la capacitat de les persones a accedir a, entendre i fer servir informació per promoure i mantenir la bona salut».

          
        


        
          	
            American Medical Association’s, 1999


            American Medical Association Ad Hoc Committee on Health Literacy for the Council on Scientiﬁc Affairs. Health literacy: report of Council on Scientiﬁc Affairs. JAMA 1999; 281:552-557.

          

          	
            «A constellation of skills, including the ability to perform basic reading and numeral tasks required to function in the healthcare environment».


            «Una constel·lació d’habilitats, incloent la capacitat de realitzar tasques bàsiques de lectura i càlcul que es necessiten per funcionar en l’entorn de serveis de la salut».

          
        


        
          	
            Nutbeam, 2000


            Nutbeam D. Health literacy as a public health goal: a challenge for contemporary health education and communication strategies into the 21st century. Health Promot Int. 2000; 15(3):259-267.

          

          	
            «The personal, cognitive and social skills which determine the ability of individuals to gain access to, understand, and use information to promote and maintain good health».


            «Les habilitats personals, cognitives i socials que determinen la capacitat de les persones a accedir, a entendre i fer servir informació per promoure i mantenir la bona salut».

          
        


        
          	
            Center for Health Care Strategies Inc., 2000


            Citat per: Kickbusch IS. Health literacy: addressing the health and education divide. Health Promot Int. 2001; 16(3):289-97.

          

          	
            «The ability to read, understand, and act on health care information».


            «La capacitat de llegir, comprendre i actuar sobre la informació envers l’atenció sanitària».

          
        


        
          	
            US Department of Health and Human Services, 2000


            US Department of Health and Human Services. Healthy people 2010: understanding and improving health / Objectives for improving health. 2a ed. Washington, DC: US Government Printing Ofﬁce; 2000.

          

          	
            «The degree to which individuals have the capacity to obtain, process, and understand basic health information and services needed to make appropriate health decisions».


            «El grau amb què les persones tenen la capacitat d’aconseguir, processar i entendre la informació sobre la salut i serveis bàsics que es necessiten per prendre decisions adequades respecte la salut».

          
        


        
          	
            Institute of Medicine, 2004


            Institute of Medicine. Health literacy: a prescription to end confusion. Washington, DC: The National Academies; 2004.

          

          	
            «The individuals’ capacity to obtain, process and understand basic health information and services needed to make appropriate health decisions».


            «La capacitat de les persones de rebre, processar i entendre la informació sobre salut i serveis bàsics que es necessiten per prendre decisions adequades respecte la salut».

          
        


        
          	
            Joint Committee on National Health Education Standards, 2005


            Joint Committee on National Health Education Standards. National health education standards: achieving health literacy. Kent: American School Health Association; 2005.

          

          	
            «The capacity of individuals to obtain, interpret, and understand basic health information and services and the competence to use such information and services in ways which enhance health».


            «La capacitat de les persones d’aconseguir, interpretar i entendre la informació sobre salut i serveis bàsics, i l’habilitat de fer servir aquesta informació i aquests serveis per promoure la salut».

          
        


        
          	
            Kickbusch, et al., 2005


            Kickbusch I, Wait S, Maag D, Banks I. Navigating health: the role of health literacy. London: Alliance for Health and the Future / International Longevity Centre-UK; 2006.

          

          	
            «The ability to make sound health decision(s) in the context of everyday life at home, in the community, at the workplace, the healthcare system, the market place and the political arena. It is a critical empowerment strategy to increase people’s control over their health, their ability to seek out information and their ability to take responsibility».


            «La capacitat de prendre decisions encertades en el context de la vida diària —a casa, en la comunitat, el centre de treball, dins del sistema sanitari, al mercat i als àmbits polítics. És una estratègia crítica de potenciació per incrementar el control de les persones sobre la seva salut, la seva capacitat de buscar informació i la seva capacitat d’assumir responsabilitat».

          
        


        
          	
            Zarcadoolas, Pleasant, Greer, 2003, 2005, 2006


            Zarcadoolas C, Pleasant A, Greer DS. Elaborating a definition of health literacy: a commentary. J Health Commun. 2003; 8(3):119-120.


            Zarcadoolas C, Pleasant A, Greer DS. Understanding health literacy: an expanded model. Health Promot Int. 2005; 20(2):195-203.


            Zarcadoolas C, Pleasant A, Greer D. Advancing health literacy: a framework for understanding and action. San Francisco, CA: Jossey Bass; 2006.

          

          	
            «The wide range of skills and competencies that people develop to seek out, comprehend, evaluate and use health information and concepts to make informed choices, reduce health risks and increase quality of life».


            «L’ampli ventall d’habilitats i competències que les persones desenvolupen per buscar, entendre, avaluar i fer servir la informació sobre la salut i els conceptes associats per prendre decisions informades, reduir els riscos per a la salut i incrementar la qualitat de vida».

          
        


        
          	
            Paasche-Orlow, Wolf, 2006


            Paasche-Orlow MK, Wolf MS. The causal pathways linking health literacy to health outcomes. Am J Health Behav. 2007; 31(suppl. 1):19-26.

          

          	
            «An individual’s possession of requisite skills for making health-related decisions, which means that health literacy must always be examined in the context of the specific tasks that need to be accomplished. The importance of a contextual appreciation of health literacy must be underscored».


            «La possessió per part de les persones de les habilitats necessàries per prendre decisions relacionades amb la salut, quelcom que significa que l’alfabetització per a la salut s’ha d’examinar sempre en el context de les tasques especifiques que cal complir. S’ha d’emfatitzar la importància de l’apreciació contextual de l’alfabetització per a la salut».

          
        


        
          	
            EU, 2007


            European Commission: Together for health: a strategic

